Laszlo Dioszegi a rămas fără cuvinte după ce Cosmin Matei a fost testat pozitiv: "Așteptăm rezultatul probei B"
Cosmin Matei, mijlocașul echipei Sepsi, a fost depistat pozitiv la controlul antidoping făcut la finalul meciului din etapa a 24-a.
"Așteptăm rezultatul probei B", a transmis Laszlo Dioszegi, după ce s-a aflat că Cosmin Matei a fost testat pozitiv
Agenția Națională Anti-Doping a transmis că în organismul lui Matei a fost găsită o substanță denumită 5-metilhexan-2-amină, care poate fi găsită într-un ulei pe bază de rădăcină de mușcată și care "se traduce printr-un stimulent pe termen scurt, care oferă un plus de viteză, energie și tonus muscular".
Patronul echipei din Sfântu Gheorghe, Laszlo Dioszegi, a anunțat că notiifiucarea a ajuns la club acum două zile. "Așteptăm însă și rezultatul probei B. Am rămas însă fără cuvinte. Nu-mi vine să cred că Matei ar fi luat substanțe interzise cu voia lui.
N-am apucat să discut foarte mult nici cu medicul nostru, fiindcă a fost partida cu FCSB. Mi-a explicat însă că nimic din ce a administrat el nu cuprinde substanțe interzise.
Știu că Matei a fost răcit o perioadă. Nu știu exact ce a luat. Dar vă sugerez să așteptăm ancheta pentru a vedea concluziile clare.
Ați văzut și la Halep ce s-a întâmplat. Dacă se va confirma însă că Matei e vinovat, vom lua măsurile necesare", a spus Dioszegi, conform sportpesurse.ro.
Contractul lui Cosmin Matei cu Sepsi expiră în vară
Partida din etapa a 24-a a sezonului regulat a avut loc pe 4 februarie, iar Sepsi a fost învinsă pe teren propriu de Universitatea Craiova cu 1-3.
Cosmin Matei a jucat în toate celelalte 6 partide din sezonul regulat, dar a absentat aseară, cu FCSB, pe Arena Națională din București, în contextul în care clubul fusese in format cu privire la situația lui.
Mijlocașul își termină contractul cu Sepsi în vară, iar clubul încă nu a apucat să-i propună prelungirea înțelegerii
În actualul sezon competițional, Cosmin Matei a jucat 33 de meciuri pentru Sepsi, în toate competițiile, în care a marcat 7 goluri și a oferit 6 pase decisive.
De-a lungul carierei, el a evoluat la Farul, Steaua, Astra, Dinamo (de două ori), Atromitos, Genclerbirligi (de două ori), Istra, Viitorul și Sepsi. La echipa națională a jucat 2 meciuri, ambele în 2014.